钦定古今图书集成/明伦汇编/氏族典/第215卷 > 何光岳
## 钦定古今图书集成/明伦汇编/氏族典/第215卷 > 何光岳

按《畿辅通志》：“光岳，清苑生员，明末殉城死。”

《汉书何武传》：“武，蜀郡郫县人也。初为郡吏，事太守何
寿。寿知武有宰相器，以其同姓，故厚之。”

《三辅决录》：张氏得钩，何氏得算。故《三辅旧》曰：“何氏算，
张氏钩，何氏肥，张氏瘦。”言何氏有肥人辄贵，瘦人辄
贱；张氏瘦者辄贵，肥者辄贱。故二族以钩算知凶吉，
以肥瘦知贵贱。

《梁书何逊传》：“逊文章与刘孝绰并见重于世，世谓之
何刘《何思澄传》：“初，思澄与宗人逊及子朗俱擅文名，时人
语曰：‘东海三何，子朗最多’。”

《宛委馀编》：梁时朝士有吉姓者，谒尚书令何敬容卒，
问曰：“君于丙吉几世矣？”答曰：“如明公之于萧何。”一时
传以为笑。

《隋书何妥传》：“妥少机警，八岁游国子学，助教顾良戏
之曰：‘汝既姓何，是荷叶之荷，为是河水之河？应声答
曰：‘先生姓顾，是眷顾之顾，是新故之故’。众咸异之’。”
《冷斋夜话》：“僧伽龙翔中游江淮间，其迹甚异。有问之
曰：‘汝何姓’？答曰：‘姓何’。又问：‘何国人’？答曰：‘何国人’。李邕
不晓其言，作碑乃曰：‘大师姓何？何国人’？”

《明外史王守仁传》：守仁之门，从游者恒数百。善推演
师说者，称黄弘纲、何廷仁及钱德洪、王畿。时人语曰：
“江有何黄，浙有钱王。”

《何景明传》：“景明与李梦阳辈倡古诗文，并有国士风。
两人初相得甚欢，名成之后，互相诋斥。梦阳主摹仿，
景明则主刱造，各树坚垒不相下，两人交游，遂分左
右袒。”说者谓景明之才本逊梦阳，而其诗秀逸稳称，
视梦阳麤浮剽窃，反为过之。然天下语诗文，必并称
何、李。

《江西通志》：“何涛，广昌人。冢宰文渊之五世孙也。幼与
兄源齐名。嘉靖己酉乡试，与弟沆同榜，人称为何氏
三凤。”

韩愈《送何坚序》：“何于韩同姓为近，坚以进士举，于吾
为同业。其在太学也，吾为博士，坚为生，生博士为同
道。其识坚也，十年为故人。同姓而近也，同业也，同道
也，故人也。于其不得愿而归，其可以无言耶！”

吴澂《送何友道游萍乡序》：“袁柳抚何二族，各以儒官
著，而其初实一姬姓。文之昭由鲁之展而为柳，武之
穆由晋之韩而为何，氏不同而姓同